钦定古今图书集成/理学汇编/经籍典/第075卷 > 王安石集 > 《卦名解》
## 钦定古今图书集成/理学汇编/经籍典/第075卷 > 王安石集 > 《卦名解》

刚柔始交而难生，动乎险中，故曰“云雷屯。”屯已“大亨”，
则雷雨之动满盈而为解，故曰“雷雨作解。”动而免乎
险，《解》。山下有险，非险在前也，可往而止焉，必蒙者也，
故为蒙。《蹇》则险在前者也，险在前则不可以往，故为
《蹇》。《彖》曰：“见险而能止”，知矣哉。知者反乎蒙者也。《需》亦
险在前也，其不为乾健而进也，非若艮之止也，非坎
之所能陷也，待时而进耳，故为《需》。柔得位而上下应
之，小者之畜也。小者畜则其畜亦小矣，故为《小畜》。以
小而畜大，非柔之中也。柔得位而不中，不中而上下
应之，《小畜》之道也。能止健，大者之畜也。大者畜则其
畜亦大矣，故为《大畜》。四阳过二阴，而阳得中，故为“大
过。”“大过”者，大者过也。大者过，则亦事之大过越也。四
阴过二阳，而阴得中，故为“小过。”《小过》者，小者过也。小
者过，则亦事之小过越者耳。《大有》，能有大者也。大者
应之也。“柔得尊位”，大有者也。《同人》，同乎人者也。柔位
得中，而应乎干者也。㢲而丽乎内，故为《家人》。止而丽
乎外，故为《旅》。少男长女必惑，山下有风必挠。《蛊》者，挠
惑之名也。为天下之蛊者，事也，故为《蛊》。少女少男，男
下女上，故为《咸》。咸者，交感之名也。长男长女，男上女
下也，故为《𢘆》。《姤》阴遇阳，故为姤；阳决阴，故为夬。柔履
刚，故为履。“履”，礼也。礼者，以柔履刚者也。刚应顺而以
动，故为《豫》。上下交，故为《泰》；不交故为《否》。以刚中为主，
而下顺从，故为《比》；顺而止，故为谦；动而说，故为随。大
者在上，故为《观》。大者壮，故为《大壮》。刚浸长以临柔，故
为《临》。临者，大临小之名，故曰“临者大也。”柔来文刚，分
刚上而文柔，故为《贲》。柔变刚为《剥》。剥者，消烂之名也。
剥穷上而刚反，故曰《复》。复者，反而得其所之名也。天
下雷行，物应之，故为《无妄》。雷之感物，物所以应无妄
者也。刚退，故为《遁》。明入地中，故为《明夷》。明者，伤于暗
之名也。文王与纣，当其象矣。以爻考之，自三以下，周
象也。自四以上，殷象也。“明出地上”，《晋》，臣进之象卦也。
“明出地上”，则方昼而未至乎中。中则照天下，昼则进
之，盛而不亢乎王者也。“损上益下”，主于自损者也，故
为《益》。损下益上，主于自益者也，故为《损》。“乾道成男，坤
道成女”，凡女卦皆受损者也，凡男卦皆受益者也。损
上益下，损下益上，此之谓也。巽乎木而上水，故为《井》。
以木巽火，故为《鼎》。明以动，故为《丰》。丰者，光明盛大之
卦也。刚上下而实在其间，颐中有物之象也。颐中有
物，必噬嗑则合矣，故为《噬嗑》。嗑者，有间而通之之卦
也。上险下说，说以行险，故为“节。”柔在内而刚得中，说
而巽，故为《中孚》。柔亦在内，可谓对矣。《中孚》者，至诚之
卦也。《无妄》则不妄而已。一阳陷于二阴，故为《坎》。坎者
陷也。内明，水象也。一阴丽于二阳，故为离。离丽也外
明，火象也。水之为物陷者也，火之为物丽者也。推此
则震巽艮兑，可以类知之也。上火下泽睽。睽者，不合
之名也。二女之卦也，火在水上，《未济》。未济者，有济之
道也，男女之卦也。水上火下，男女相逮之卦也，故为
《既济》。泽上火下，二女不相得之卦也，故为《革》。不相得
而相违，革之以所生也。以众行险，故为《师》。上刚而下
险，险而健，故为《讼》。上动而下止，止而动，故为《颐》。止而
动，颐之道也。上说而下顺，故为《萃》。上巽而下险，险而
巽，故为《涣》。涣者，离散之名也。巽而免乎险，则不蹇不
困，下虽险，上巽而不健，则不讼，故为涣而已。困则刚
见揜者也，在难中者也，不可不动矣。《蹇》则难在前者
也，不可以往而已，故《彖》曰“利西南”也。顺而巽，其进也
孰御焉？故为升。止而巽，有止之道，故为《渐》。《归妹》者，归
女之卦也。妹，少女也。少女为主于内，故曰“归妹。”《归妹》，
女归之以其时也，故曰“动而说，所以为归妹”也。阳在
下则动而进，故为震；进在阴上，已得其所则止，故为
艮。内柔伏，故为㢲；外柔见，故为兑。此其文皆在《系辞》。
或彖系所不言，以其所言，反求其不言，则知其所以
然也。